### Beslutninger:

Tilbagesendes Magistratsafdelingen for Børn og Unge med bemærkning, at byrådet i sit møde den 25. maj 2022 har vedtaget Magistratens foranstående indstilling af 16. maj 2022.

Venstres og Nye Borgerliges byrådsgrupper henholdte sig til det oprindelige forslag.

Magistratsafdelingen for Børn og Unge udarbejder notat.

###

Beslutningsforslag fra V

Venstre i [adresse] ønsker:

1. At der udarbejdes en model for, hvordan flere aarhusianske folkeskoler skal kunne besøge en lokal virksomhed mindst en gang årligt som led i deres undervisning.

2. At kommunens erhvervsplaymakers arbejde skal understøttes og rumme skole-virksomhedssamarbejdet

3. At magistraten udarbejder en model for, hvordan [adresse] sikrer, at flere unge vælger en erhvervsuddannelse med inspiration fra andre kommuner som [adresse], der har haft god succes herom.

4. at modellen afprøves i en 2-årig forsøgsordning på enkelte udvalgte skoler i kommunen, og derefter evalueres i forhold til en udbredelse til hele kommunen.

5. At der i behandlingen af forslaget fra Venstre redegøres for initiativer de seneste fire år og effekt af disse initiativer .

Motivation

I venstre mener vi, at alt for få unge mennesker vælger at søge ind på en erhvervsuddannelse i [adresse]. Faktisk er det kun 12 procent, der søger en erhvervsuddannelse efter grundskolen. Dette er langt under det landspolitiske mål om, at 25 procent af eleverne skal søge ind på en erhvervsuddannelse efter grundskolen. I venstre mener vi, at det er et stort problem, at for få unge mennesker vælger sig en erhvervsuddannelse, hvilket kommer til at betyde, at vi kommer til at mangle faglært arbejdskraft lige om lidt. Det gælder i hele [adresse], men også i [adresse] hvor kun hver femte i arbejde har en erhvervsuddannelse.

I Venstre synes vi, at det er dybt bekymrende, at erhvervsuddannelserne åbenbart fortsat mangler tiltrækningskraft i forhold til de unge. Det er derfor på tide at erkende, at det år for år bliver stadigt sværere at indfri de politiske mål om, at 25 procent af de unge skal vælge en erhvervsuddannelse efter grundskolen, hvis ikke vi handler nu. Derfor mener Venstre, at vi er nødt til at have et øget fokus på, at folkeskolen skal være mere end bare bøger, men at vores unge mennesker også skal præsenteres for den virkelige verden.

De seneste tal fra EVA, Danmarks Evalueringsinstitut, viser, at kun 12 procent af lærere i udskolingen mener, at de har et godt kendskab til erhvervsuddannelserne, hvilket vi i Venstre mener er bekymrende.

Kombinationen af skolelærer og elever, der har et begrænset kendskab til erhvervsuddannelserne, samt en for lille praksis faglighed i folkeskolen resulterer i et udfald af, at for få vælger sig en erhvervsuddannelse. Man har ansat en erhvervsplaymaker ved [adresse], som netop skal forsøge at sikre et styrket sammenspil mellem skolerne og erhvervslivet og som supplement hertil indført en obligatorisk erhvervspraktik i løbet af 8. eller 9. klasse på de aarhusianske folkeskoler, hvilket er positive tiltag. Det opleves dog som nødvendigt at implementerer yderligere.

Stillet af Cecilie Johansen

På vegne af Venstre i Århus Kommune

Magistratsafdelingen for Børn og Unge

Svar på Venstres beslutningsforslag om, at flere unge skal vælge en erhvervsuddannelse i [adresse].

### Resume

Venstre foreslår, at der udarbejdes en model for, hvordan flere folkeskoler årligt kan besøge en lokal virksomhed, at erhvervsplaymakerfunktionen rummer skole-virksomhedssamarbejdet, at der udarbejdes en model for, at flere unge vælger erhvervsuddannelse, at den pilotafprøves og evalueres, og at de seneste års initiativer beskrives.

Udviklingen i de unges uddannelsesvalg peger i retning af, at den hidtidige indsats ikke har øget søgetallet. Med erhvervspakken i budget 2021 har byrådet igangsat en styrket indsats for, at flere unge vælger en erhvervsuddannelse. Indstillingen redegør for denne indsats, som også er grundlag for erhvervsplaymakerfunktionen, hvor der i tæt samarbejde mellem skoler og virksomheder arbejdes med erhvervspraktik og udvikling af skole-virksomhedssamarbejde generelt.

Der følges op på intentionerne i Venstres forslag via den byrådsbesluttede indsats. Behov for at justere eller styrke indsatsen vurderes løbende, bl.a. via en midtvejsevaluering ultimo 2023. Det foreslås, at der ikke aktuelt igangsættes yderligere initiativer, men det vil være muligt at styrke arbejdet, herunder udvikling af en tidligere indsats, gennem tilførsel af flere midler.

### Beslutningspunkter

Det indstilles:

At 1) byrådet tiltræder, at [adresse] fortsætter arbejdet med at styrke skole-virksomhedssamarbejdet via den byrådsbesluttede indsats i erhvervspakken om en styrket og koordineret indsats for, at flere unge vælger en erhvervsuddannelse i 2021-2025.

### Borgmesterens afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb:

Udvalg: Børn og Unge

Dato: 12-05-2022

Natasja Rasmussen:

Beslutningsforslag besvaret med indstilling fra Magistratsafdelingen for Børn og Unge.

Udvalg: Magistraten

Dato: 16-05-2022

Natasja Rasmussen: 4

Fremsendes til [adresse] med bemærkning, at Magistraten i mødet den 16. maj 2022 anbefaler, at byrådet tiltræder Magistratsafdelingen for Børn og Unges indstilling af 28. april 2022.

Rådmand Martin Larsen henholder sig til Venstres oprindelige forslag.